ŽIVOT – národná strana

ŽIVOT – národná strana (skratka ŽIVOT; v roku 2019 Kresťanská demokracia – Život a prosperita, skratka KDŽP, v rokoch 20192021 KDŽP – Aliancia za Slovensko) je kresťanská, krajne pravicová parlamentná politická strana pôsobiaca na Slovensku. Vznikla 4. februára 2019 registráciou na Ministerstve vnútra Slovenskej republiky (MV SR) a sídli v Smoleniciach.
V apríli 2021 mala strana štyroch poslancov v Národnej rade SR, ktorí boli zvolení ako kandidáti strán ĽSNS a SMER-SD. Vo voľbách do NR SR v roku 2023 boli do parlamentu zvolení traja členovia strany na kandidátke SNS – Tomáš Taraba, Štefan Kuffa a Filip Kuffa. Po voľbách 2023 nastúpili do 4. vlády Roberta Fica ako nominanti SNS na Ministerstvo životného prostredia SR.
Dejiny.
Založenie strany a spojenectvo s SNS a ĽSNS.
Proces zakladania strany sa začal po tom, čo vnútri Kresťanskodemokratického hnutia došlo k sporu medzi predsedom Alojzom Hlinom a skupinou členov strany okolo člena KDH Petra Moldu, manažéra Železníc Slovenskej republiky a predsedu Kresťanského zväzu dopravy. 17. marca 2018 na sneme KDH Molda predložil výzvu na zaradenie ochrany života (tzn. zákazu interupcií) do stanov KDH ako podmienky pre budúcu účasť vo vláde, čo predsedníctvo hnutia neodsúhlasilo. Molda obvinil na sneme vo funkcii potvrdeného predsedu Hlinu z "„liberálneho smerovania“" hnutia. Molda v blogu komentoval: "Žasnem, ako sa na kresťanskej pôde hovorí, že opäť s liberálmi uzavrieme status quo,“", pričom zdôraznil, že prioritou KDH by mala byť "„otázka života“" a implicitne avizoval zámer založiť novú kresťanskodemokratickú platformu resp. stranu. Alojz Hlina v blogu z 12. mája 2018 skritizoval Moldove vyhlásenia a o zamýšľanej strane tvrdil, že má vznikať s tichou podporou strán SMER-SD a ĽSNS, na čo Molda reagoval ešte v ten deň otvoreným vyhlásením o opustení KDH a zakladaní novej strany.
26. júla 2018 Molda ako splnomocnenec prípravného výboru KDŽP oznámil MV SR vznik prípravného výboru, ktorého členmi boli okrem neho Tibor Pénzeš, asistent niekdajšieho poslanca Národnej rady SR za KDH Pavla Abrhana, a Miroslav Vetrík, organizátor Korunovačných slávností v Bratislave. Týmto dňom členovia prípravného výboru a ich spolupracovníci začali so zberom podpisov potrebných na registráciu strany, ktorý zavŕšili odovzdaním 1 339 hárkov s vyše 14 000 podpismi na MV SR 16. januára 2019. Strana bola ministerstvom zaregistrovaná 4. februára.
V septembri 2019 uzavrela KDŽP dohodu o spolupráci s vtedajšou koaličnou stranou SNS. Obe strany uzavreli Memorandum za život a vlasť, ktoré podpísali predsedovia Andrej Danko a Tomáš Taraba. Strany sa zároveň prihlásili k podpore Pochodu za život 2019. KDŽP však spoluprácu s SNS v priebehu jesene 2019 prehodnotil na úkor de facto koalície s ĽSNS.
13. novembra 2019 podpísal Taraba za KDŽP "Memorandum o spolupráci národných a kresťanských politických strán", vďaka ktorému KDŽP nominovalo 12 svojich kandidátov na kandidátku ĽSNS do parlamentných volieb 2020.
Volebné obdobie 20202024.
Vo voľbách do Národnej rady Slovenskej republiky dňa 29. 2. 2020 boli za poslancov na kandidátke ĽSNS zvolení traja nominanti KDŽP – Štefan Kuffa, Filip Kuffa a Tomáš Taraba. Všetci traja poslanci KDŽP najprv pôsobili v poslaneckom klube ĽSNS. 27. mája 2020 z poslaneckého klubu ĽSNS odišli z dôvodu sporu s poslancom NR SR Milanom Mazurekom a pôsobia v parlamente ako nezaradení.
Na sneme strany v apríli 2021 bol vo funkcii predsedu potvrdený Tomáš Taraba, podpredsedami sa stali poslanec NR SR a bývalý dlhoročný člen strany SMER-SD, Ján Podmanický, predseda strany DOMA DOBRE a bývalý minister pôdohospodárstva SR za stranu ĽS-HZDS, Vladimír Chovan a nezaradený poslanec NR SR Filip Kuffa. Snem tiež schválil prípravu zlúčenia s Chovanovou stranou DOMA DOBRE.
Ideológia.
Strana sa hlási ku kresťanskej konzervatívnej ideológii, ktorú mieni presadzovať v politickom živote. Za svoje programové priority strana pokladá zákaz interupcií, zvýšenú podporu tehotných žien a rodín s deťmi, zriadenie tzv. Národného exekučného úradu na "„zníženie nákladov správy dlhu občanov v exekúcii“". Vo svojom postoji k Európskej únii (EÚ) strana kritizuje presadzovanie "„gender ideológie“" a deklaruje, že bude "„presadzovať návrat EÚ k pôvodnému poslaniu“".
Volebné výsledky.
Voľby do Európskeho parlamentu 2019.
Výsledky volieb do Európskeho parlamentu, v ktorých sa zúčastnila strana Kresťanská demokracia – Život a prosperita (KDŽP).